Stáž v Kancelárii NR SR 
Kancelária Národnej rady Slovenskej republiky organizuje každoročne program stáží študentov vysokých škôl. 
Cieľom programu je poskytnúť študentom príležitosť spojiť teoretické vedomosti s praktickými skúsenosťami a umožniť im oboznámiť sa so základmi činností na rozličných úsekoch agendy Kancelárie Národnej rady Slovenskej republiky. Pre akademický rok 2018/2019 pripravujeme už dvadsiate prvé pokračovanie tohto úspešného programu. 
Program stáží sa zvyčajne uskutočňuje na týchto pracoviskách kancelárie: 
•	Sekretariáty parlamentných výborov 
•	Odbor zahraničných vzťahov a protokolu 
•	Odbor Parlamentný inštitút 
o	Oddelenie parlamentného výskumu a vzdelávania 
o	Oddelenie Parlamentná knižnica 
o	Oddelenie Parlamentný archív 
•	Odbor komunikácie s médiami a verejnosťou 
•	Odbor pre európske záležitosti 
•	Odbor legislatívy a aproximácie práva 
Obsah a priebeh stáže: 
Povinnosti a úlohy stážistov závisia od charakterov agendy pracoviska, na ktorom študent pôsobí. Študenti spravidla vyhľadávajú, triedia, analyzujú a vyhodnocujú údaje a informácie potrebné pre prácu výborov, funkcionárov a jednotlivých poslancov NR SR, pripravujú podklady pre legislatívne návrhy, prekladajú materiály z cudzích jazykov vyžiadané zahraničnými partnermi, vypomáhajú počas akcií organizovaných Kanceláriou NR SR a pod. 
Trvanie stáže: 
Program stáže sa v jej XXI. ročníku uskutoční od 11.septembra 2018 do 31.mája 2019. Študenti pracujú cca 15 hodín týždenne podľa rozvrhu dohodnutého s vedúcim organizačného útvaru, na ktorom sú zaradení. 
O účasť v programe stáže sa môžu uchádzať študenti vysokých škôl: 
•	študujúci v čase podávania prihlášok aspoň v 2. ročníku vysokoškolského štúdia 1. stupňa, 
•	s veľmi dobrými aktívnymi znalosťami anglického alebo francúzskeho jazyka; znalosť ďalších cudzích jazykov je vítaná, 
•	s neformálnym záujmom o politické dianie na Slovensku a v zahraničí, 
•	s dobrými študijnými výsledkami, 
•	vo veku do 26 rokov. 
Súčasťou prihlášky na stáž je: 
•	životopis (najlepšie vo formáte Europass) s fotografiou uchádzača 
•	motivačný list 
•	odporúčanie od niektorého z pedagógov univerzity, na ktorej uchádzač študuje a 
•	súhlas so spracovaním osobných údajov podpísaný uchádzačom. 
Všetky podklady musia byť zaslané poštou (podpísané uchádzačom) a zároveň aj elektronicky na nižšie uvedenú adresu do termínu uzávierky prihlášok (podpísaný súhlas so spracovaním osobných údajov netreba zaslať v elektronickej forme). 
Prihlášky odoslané po termíne uzávierky nebudú zaradené do ďalšieho výberového konania! 
Termín uzávierky prihlášok: 1. mája 2018 (vybraní uchádzači budú písomne pozvaní na interview) 
Predbežný termín vstupného interview:  jún 2018 (termín bude bližšie špecifikovaný v pozvánke na interview) 
Termín úvodného školenia: Úvodné školenie stážistov sa uskutoční v účelovom zariadení Kancelárie Národnej rady Slovenskej republiky Častá-Papiernička 11.- 12. septembra 2018. 
Záujemcovia môžu zasielať svoje prihlášky na adresu: 
Parlamentný inštitút Kancelárie NR SR/Department of Parliamentary Institute 
Námestie A. Dubčeka 1 
812 80 Bratislava 
Slovak Republic 
e-mail: staz@nrsr.sk